
Nyelvjárásiasság és nyelvi standardizmus. Szociodialektológiai vizsgálat a varsányi általános iskolások körében

Milyen tényezők befolyásolják és alakítják a nyelvjárási nyelvhasználat mértékét? – e kérdés áll kutatásom középpontjában, amely szociodialektológiai megközelítéssel vizsgálja a középpalóc nyelvjáráscsoportban elhelyezkedő Varsány általános iskolásainak nyelvhasználatában megjelenő dialektális jelenségeket. A dolgozat célja annak feltárása, hogy milyen mértékben vannak jelen a tanulók beszédében a palóc nyelvjárási elemek, és milyen hatást gyakorol erre többek kötött a családi szocio-kulturális háttér, az iskolai környezetben alkalmazott nyelvi normarendszer, vagy akár az általánosnak tekinthető szubtraktív nyelvpedagógiai szemléletmód. A kutatás során kérdőívekkel, interjúkkal és passzív megfigyeléssel gyűjtöttem adatokat a vizsgálatban részt vevő tanulók nyelvhasználatáról és szocioökonómiai hátteréről, valamint a pedagógusok implicit és explicit nyelvi attitűdjeiről.



